Жалба, подадена на 14 май 2024 г. от PU срещу решението, постановено от Общия съд (десети състав) на 28 февруари 2024 г. по дело T-442/22, PU/Европейска прокуратура
(Дело C-352/24 P)
Език на производството: гръцки
Страни
Жалбоподател: PU (представители: P. Yatagantzidis и D. Tsarapatsanis, адвокати)
Друга страна в производството: Европейска прокуратура
Искания на жалбоподателя
Жалбоподателят иска от Съда:
да отмени първата част (т. 24-57) на решението на Общия съд от 28 февруари 2024 г. по дело T-442/22 и съответстващата част от неговия диспозитив (тоест отхвърлянето на жалбата срещу актовете на ответника от 23 март 2022 г. и от 30 май 2022 г.);
да върне делото на Общия съд, който да се произнесе по тази първа част;
да осъди ответника да заплати съдебните разноски.
Основания и основни доводи
В подкрепа на касационната си жалба жалбоподателят изтъква едно-единствено основание за обжалване, разделено на две части. По-конкретно:
1. Първа част на единственото касационно основание:
Обжалваното решение е опорочено от грешка при прилагане на правото, доколкото Общият съд е нарушил правото на жалбоподателя на ефективна съдебна защита, като е дал погрешно тълкуване и прилагане на член 17, параграф 1 и член 96, параграф 1 от Регламент 2017/1939 1, във връзка с членове 263 и 270 ДФЕС, членове 47 и 52 от Хартата на основните права на Европейския съюз, членове 6 и 13 от Европейската конвенция за защита на правата на човека и на принципа на правна сигурност.
2. Втора част на единственото касационно основание:
Обжалваното решение е опорочено от липса на достатъчни мотиви, доколкото в него е пропуснато да се отговори на довода, формулиран от жалбоподателя в писмената реплика, относно тълкуване на приложимата правна уредба в съответствие с член 47 от Хартата на основните права на Европейския съюз.
____________
1 Регламент (ЕС) 2017/1939 на Съвета от 12 октомври 2017 година за установяване на засилено сътрудничество за създаване на Европейска прокуратура (ОВ L 283, 2017 г., стр. 1).